Gedagte vir die dag: Om reg stil te bly vir die waarheidFoto: dafranzos/pixabay.com Ek sal soos ’n herder wees wat na sy verstrooide kudde kyk. Ek sal my skape vind en red uit al die plekke waarheen hulle verstrooi is op daardie donker dag van oordeel. (Esegiël 34:12) Die Joodse Talmoed, waarin al die ou Joodse leringe en tradisies saamgevat word, vertel hoe die beroemde rabbi Kahana II ’n keer uit Babilon in Israel aangekom het. Dadelik het hy in die gesogte eerste ry van die Joodse akademie van rabbi Jochanan ’n sitplek gekry. Maar hy wou nie aan enige van die rabbi’s se debatte deelneem nie. Toe is rabbi Kahana algaande van ry tot ry terugskuif totdat hy uiteindelik in die heel laaste ry geëindig het. Rabbi Jochanan het toe vir die mense gesê dat daar ’n leeu in sy klas aangekom het, maar dat Kahana as ’n nietige jakkals geëindig het. Hierdie opmerking het allerlei verdere nadraaie gehad wat rabbi Kahana uiteindelik laat seëvier het. Sommige mense is lief vir godsdienstige geskille en debatte. As jy nie saam met hulle opstaan nie, skuif jy terug. Dan word jy as ’n lafaard of ’n draadsitter uitgekryt. Tog skryf Paulus vir Timoteus dat ons nie in twisvrae en debatte betrokke moet raak nie. Stilbly vir die waarheid is soms presies die regte ding om te doen. Dit is soms die regte antwoord. God se waarheid is ’n leeu. Dit is groter en sterker as ons. Ons veg nie hiervoor nie, ons verkondig dit en leef dit. Selfs al bly ons soms stil om God se vrede te bewaar, sal die Here se Gees instaan vir sy waarheid. Hy is die verdediger hiervan, en ons is die verkondigers en getuies daarvan. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM